ועדת החוקה, חוק ומשפט, כנסת 16, פרוטוקול מספר 468, 2005-04-12 13:15

מיכאל איתן: אני מתכבד לפתוח את ישיבת ועדת החוקה, חוק ומשפט.

קרן ויינשל: על סדר היום צו המועצות המקומיות (עבירות קנס) (תיקון), התשס"ד-2004, של המועצה האזורית באר טוביה.

קרן ויינשל: עברתי על הצו ויש לי שלוש הערות קטנות לתיקון.

קרן ויינשל: הצו נוגע בעיקר לתחומים של שמירה על איכות הסביבה.

קרן ויינשל: רוב התקנות נוגעות להשלכה של פסולת במקומות לא נכונים ודברים מעין אלה.

קרן ויינשל: הקנסות רגילים והסכומים רגילים.

קרן ויינשל: יש לי כמה הערות לנוסח ואבהיר אותן לפרוטוקול.

קרן ויינשל: בסך הכול ההערות מוסכמות, דיברתי כבר עם משרד הפנים ועם נציג המועצה האזורית באר טוביה.

קרן ויינשל: הערה ראשונה, בסעיף 16(א) – קנס בדרגה א' (660 שקלים) על השלכת פסולת: בצו שהובא לנו כתוב שהקנס יהיה 660 שקל "לעניין השלכת פסולת מפעל, גרוטות רכב וזבל".

קרן ויינשל: ביקשנו להוריד את המילה "זבל".

ציון משה: אולי כדאי להחליף אותה במילה "אשפה"?

קרן ויינשל: לא, זה יעשה בדיוק מה שאני לא רוצה, כי "השלכת אשפה" זה המונח הכולל, וכאן אתם מפרידים את הקנס, מטילים קנס גבוה יותר על פסולת מפעל ונמוך יותר על פסולת ביתית.

קרן ויינשל: לכן אני רוצה למחוק את המילה "זבל".

קרן ויינשל: אותה הערה נכונה גם לסעיפים 17 ו-19(א).

קרן ויינשל: אנחנו מוחקים את המילה "זבל".

קרן ויינשל: הערה שנייה, בתחתית עמוד 2, קנס בדרגה ג' (290 שקלים), כתוב: "לעניין שירה, צעקה וכיוצא באלה".

קרן ויינשל: מה הכוונה שלכם ב"כיוצא באלה"?

קרן ויינשל: אתם רוצים שזה יהיה "שירה, צעקה, כלי נגינה, מקלט רדיו", או אתם רוצים שאלה יהיו רק דברים ווקליים?

ציון משה: דברים ווקליים.

יפעת רווה: לא התכוונתם לצמצם את זה.

דורית ואג: גם מסיבה הם לא רוצים.

ציון משה: זה עבר את המסנן של משרד המשפטים.

יפעת רווה: אני ממשרד המשפטים ונראה לי שההגבלה לשירה וצעקה מקורה בטעות.

יפעת רווה: אני לא רואה שום סיבה מהותית להגביל את העבירה רק לצעקה ושירה ושלא תהיה עבירה כשאדם מפעיל את הרדיו בקול רם.

יפעת רווה: אני ממליצה לכם להוריד את זה.

קרן ויינשל: ההגבלה תהיה "באזור מגורים בין השעות 24:00 ל-06:00 למחרת".

קרן ויינשל: אתם רוצים להשאיר גם "ובימי מנוחה"?

קרן ויינשל: בימי מנוחה אי אפשר לשבת על הדשא ולשיר?

ציון משה: בחוק בסעיף 22(א) כתוב "ובימי מנוחה באחד ממקומות אלה".

קרן ויינשל: ברור שההגבלה היא במקומות האלה, אבל בהם נכלל למשל "תחת כיפת השמים".

קרן ויינשל: האם שמתם לב לכך?

קרן ויינשל: בשבת בבוקר בשעה 11:00 אסור יהיה לשיר בגינה?

ציון משה: אנחנו לא מתעקשים על זה.

קרן ויינשל: אני מציעה שנוותר על המילים "ובימי מנוחה".

קרן ויינשל: והערה מקבילה, בקנס בדרגה ז' (220 שקלים), נוריד את המילים "לעניין שירה, צעקה וכיוצא באלה".

קרן ויינשל: נחיל את זה על הכול.

קרן ויינשל: הערה אחרונה, בסעיף 25, בקנס בדרגה ז', בסיפה: "ולעניין הפעלת מגביר קול באזור שאינו אזור מגורים" – נוסיף את המילים "בעוצמה הגורמת מטרד".

מיכאל איתן: מי בעד אישור צו המועצות המקומיות (עבירות קנס) (תיקון), התשס"ד-2004 – מועצה אזורית באר טוביה?

מיכאל איתן: בעד צו המועצות המקומיות (עבירות קנס) (תיקון), התשס"ד-2004 (מועצה אזורית באר טוביה) – 2 נגד – אין נמנעים – אין הצו נתקבל.

מיכאל איתן: צו המועצות המקומיות (עבירות קנס) (תיקון), התשס"ד-2004 (מועצה אזורית באר טוביה) נתקבל פה אחד.

מיכאל איתן: צו העבירות המנהליות (שינוי התוספת לחוק), התשס"ה-2004 תקנות העבירות המנהליות (קנס מנהלי – מחלות בעלי-חיים), התשס"ד-2004

קרן ויינשל: אנחנו עוברים לתקנות העבירות המנהליות (קנס מנהלי – מחלות בעלי-חיים), התשס"ד-2004.

קרן ויינשל: עד עכשיו עבדו בנושאים האלה בטכניקה של קנס אזרחי, שהיתה בעייתית מאוד.

קרן ויינשל: הקנס היה גבוה.

מיכאל איתן: על מה מטילים קנס?

גיל להב: על עבירות על-פי פקודת מחלות בעלי בעלי-חיים והתקנות שהותקנו מכוחה.

גיל להב: יש כאן שורה ארוכה של עבירות, החל בייבוא בעלי-חיים והמשך בהובלת בעלי-חיים בלי היתר, שחיטה, סימון בעלי-חיים.

דורית ואג: אני חושבת שהעבירה הכי בולטת היא שחיטה.

דוד זמיר: יש הכול: שחיטה שחורה, הברחת בעלי-חיים, אי-סימון בעלי-חיים.

קרן ויינשל: הם רוצים להפוך את זה לעבירות מנהליות.

קרן ויינשל: צריך קודם כול להצביע על הצו ואז על התקנות.

קרן ויינשל: קודם כול אנחנו מתקנים את התוספת לחוק העבירות המנהליות, כדי לאפשר לקבוע עבירות על תקנות מחלות בעלי-חיים כעבירות מנהליות, ואחר-כך נתקן את התקנות.

אליעזר כהן: בעמוד הראשון במקום "שר המשפטים" צריך לכתוב "שרת המשפטים".

מיכאל איתן: מי בעד צו העבירות המנהליות (שינוי התוספת לחוק), התשס"ה-2004?

מיכאל איתן: בעד צו העבירות המנהליות (שינוי התוספת לחוק), התשס"ה-2004 – 2 נגד – אין נמנעים – אין הצו נתקבל.

מיכאל איתן: צו העבירות המנהליות (שינוי התוספת לחוק), התשס"ה-2004, נתקבל.

קרן ויינשל: אני עוברת לתקנות.

קרן ויינשל: אני מבקשת להעיר לפרוטוקול הערה אחת של הייעוץ המשפטי של הוועדה.

קרן ויינשל: יש כאן כל מיני סכומים המוגבלים עבור בעל-חיים.

קרן ויינשל: למשל בהובלה של בעל-חיים ברכב לא מאושר הקנס הוא 10 שקלים על הובלת עוף ו-500 שקלים על בעל-חיים אחר.

קרן ויינשל: אנחנו רוצים להגביל את הסכומים, שלא יעלו על הסכום הנקוב בסעיף 60(א)(2) לחוק העונשין, כי אחרת זה לא יהיה לפי חוק העבירות המנהליות.

4414: כבר הגעת ספציפית לסעיף הזה?

קרן ויינשל: לא נעבור סעיף-סעיף, אלא אם כן אתם רוצים.

יפעת רווה: ארגון מגדלי העופות אמור לתמוך במה שהייעוץ המשפטי אומר, כי זה מגביל את הסכום.

קרן ויינשל: הסכום הנקוב היום בסעיף 60(א)(2) לחוק העונשין הוא 26,100 שקלים.

קרן ויינשל: אנחנו מגבילים את הסכום, שהקנס לא יעבור את הסכום הזה.

קרן ויינשל: כנ"ל גם בתקנה 2(א) לאותן תקנות, הקובעת "קנס של 800 שקל לכל 50 קילוגרם בשר".

קרן ויינשל: גם כאן נגביל את הסכום.

קרן ויינשל: בכל מקום שזה פר עוף, פר חיה או פר קילוגרם נגביל לסכום הזה, כדי שהתקנות האלה יהיו חוקיות.

מיכאל איתן: כפוף לתיקונים, מי בעד אישור תקנות העבירות המנהליות (קנס מנהלי – מחלות בעלי-חיים), התשס"ד-2004?

מיכאל איתן: בעד תקנות העבירות המנהליות (קנס מנהלי – מחלות בעלי-חיים), התשס"ד-2004– 2 נגד – אין נמנעים – אין התקנות נתקבלו.

מיכאל איתן: תקנות העבירות המנהליות (קנס מנהלי – מחלות בעלי-חיים), התשס"ד-2004, נתקבלו.

מיכאל איתן: תודה רבה.